C 312/212
ET
Euroopa Liidu Teataja
1.9.2023
(27)
2023. aasta stabiilsusprogrammis on esitatud keskpika perioodi eelarvekava aastani 2027.
2023. aasta stabiilsus­ programmi kohaselt peaks valitsemissektori eelarvepuudujääk 2025. aastal järk-järgult vähenema 0,1 %-le SKPst, saavutama 2026. aastal tasakaalustatud eelarvepositsiooni ja seejärel 2027. aastal väikese ülejäägi (0,1 % SKPst).
Valitsemissektori eelarvepuudujääk peaks seega jääma programmiperioodi jooksul alla 3 % SKPst.
2023. aasta stabiilsusprogrammi kohaselt peaks valitsemissektori võla suhe SKPsse vähenema 103,0 %-lt SKPst 2024. aasta lõpus 92,0 %-le SKPst 2027. aasta lõpuks.
Riigi rahanduse majanduskasvu soodustavam struktuur nii riigieelarve tulude kui ka kulude poolel tugevdaks Portugali riigi rahanduse pikaajalist jätkusuutlikkust, parandades samal ajal ettevõtluskeskkonda ning aidates kaasa kestlikule ja kaasavale majanduskasvule.
Portugali maksusüsteemis kasu­ tatakse laialdaselt maksusoodustusi – üle 500 maksusoodustuse jaguneb rohkem kui 60 õigusakti vahel.
See muudab süsteemi keerukaks ja vähendab läbipaistvust, põhjustades samal ajal saamata jäänud tulu.
Olemasolevate maksusoodustuste kulutõhususele oleks kasulik, kui süsteemi süstemaatiliselt jälgitaks ja hinnataks, mis võimal­ daks valdkonnas märkimisväärseid täiustusi teha.
Lisaks muudavad äriühingu tulumaksu süsteemi keeruliseks riiklikud ja kohalikud lisamaksud, mis tekitab täiendavat koormust nii maksuhalduritele kui ka ettevõtjatele.
Portugali tulude haldamise tõhusust võiks suurendada, et soodustada vabatahtlikku maksukuulekust, aidates samal ajal vähendada maksudest kõrvalehoidmist ja pettust.
Maksude kogumise halduskulud on suured ja on viimastel aastatel veelgi kasvanud (2018.–2020. aastal ligikaudu 5 %).
Samal ajal näib Portugalis maksude maks­ miseks kuluv aeg olevat pikem kui teistes liikmesriikides.
Niigi suured maksuvõlad suurenesid jätkuvalt (2020. aasta lõpuks moodustasid need 45,9 % kogutulust, mis on tublisti üle liidu keskmise).
(28)
Portugali sotsiaalkaitsesüsteemi puhul on sotsiaaltoetuste suutlikkus vaesust vähendada väike ja vähenes 2021. aastal veelgi ning vaesuse ohus olevate inimeste osakaalu kasv oli üks liidu suurimaid (2,4 protsendipunkti), samal ajal kui enamikus liikmesriikides valitses stabiilsus.
Miinimumsissetulek on endiselt ebapiisav ja jääb oluliselt allapoole vaesuspiiri.
Need arvud seavad kahtluse alla Portugali suutlikkuse saavutada Euroopa sotsiaalõiguste samba tegevuskavas sätestatud vaesuse vähendamise eesmärgid.
Samal ajal on sotsiaalkaitsesüsteem endiselt keeruline, kuna eri liiki sotsiaaltoetused näivad teenivat sarnaseid eesmärke.
Sellest tulenev keerukus ja killustatus tingib suhteliselt madala kasutusmäära ja puuduliku keskendumise neile, kes kõige enam abi vajavad, mis kahjustab sotsiaaltoetuste katvust ja lõppkokkuvõttes ka nende piisavust.
Olemasolevate toetuste lihtsustamine koos vaesuse vastu võitlemise riikliku strateegia õigeaegse rakendamisega suurendab Portugali suutlikkust tulla toime tulevaste sotsiaalsete probleemidega.
(29)
Vastavalt määruse (EL) 2021/241 artikli 19 lõike 3 punktile b ja V lisa kriteeriumile 2.2 sisaldab taaste- ja vastupidavuskava ulatuslikke üksteist vastastikku tugevdavaid reforme ja investeeringuid, mis tuleb rakendada 2026. aastaks.
Portugali taaste- ja vastupidavuskava rakendamine käib, kuid esineb mõningane viivituste oht.
Portugal esitas kaks maksetaotlust, mis vastavad taaste- ja vastupidavuskava 58 eesmärgile ja sihile ning mille alusel maksti välja kokku 2,98 miljardit eurot.
Portugali taaste- ja vastupidavuskava on ambitsioonikas ja keerukas.
Viivituste ohu minimeerimiseks on oluline kava tugev juhtimine ja pidev järelevalve.
Uue REPowerEU peatüki lisamine taaste- ja vastupidavuskavasse võimaldab rahastada täiendavaid reforme ja investeeringuid, et toetada Portugali strateegilisi eesmärke energia ja rohepöörde vallas.
Kohalike ja piirkondlike omavalitsuste, sotsiaalpartnerite ja muude asjaomaste sidusrühmade süstemaatiline ja tulemuslik kaasamine on jätkuvalt oluline taaste- ja vastupidavuskava ning üleüldise majandus- ja tööhõivepoliitika edukaks rakendamiseks, et tagada laialdane isevastutus üldise poliitilise tegevuskava eest.
26. mail 2023 esitas Portugal oma kava muudatuse, mis sisaldab uusi meetmeid ja REPowerEU peatükki ning milles võetakse arvesse suurendatud maksimaalset rahalist toetust (17).
Vastavalt määruse (EL) 2021/241 artikli 14 lõikele 6 esitas Portugal ka taotluse rahastust täiendava laenutoetuse saamiseks.
(17) Kooskõlas määruse (EL) 2021/241) artikli 11 lõikega 2 ajakohastati Portugali maksimaalset rahalist toetust 30. juunil 2022 15,5 miljardi euroni toetustena.